“เครือสหพัฒน์” อวดยอดขาย “สหกรุ๊ปแฟร์” ทะลุเป้า 300 ลบ.
“เครือสหพัฒน์” จับมือพันธมิตรแพลตฟอร์มช้อปปิ้ง ขนทัพสินค้าร่วม “สหกรุ๊ปแฟร์” ออนไลน์ อวดยอดขายทะลุเป้า 300 ลบ.
“เครือสหพัฒน์” จับมือพันธมิตรแพลตฟอร์มช้อปปิ้ง ขนทัพสินค้าร่วม “สหกรุ๊ปแฟร์” ออนไลน์ อวดยอดขายทะลุเป้า 300 ลบ.
6 ก.ค. 2564

นายธรรมรัตน์ โชควัฒนา กรรมการผู้อำนวยการและประธานกรรมการบริหาร บริษัท ไอซีซี อินเตอร์เนชั่นแนล จำกัด (มหาชน) หรือ ICC ในฐานะประธานจัดงานสหกรุ๊ปแฟร์ เปิดเผยถึงผลการจัดงานสหกรุ๊ปแฟร์ ครั้งที่ 25 ซึ่งปีนี้จัดขึ้นภายใต้รูปแบบสหกรุ๊ปแฟร์ออนไลน์ ช้อปสุดปัง ทุกแพลตฟอร์ม เมื่อวันที่ 1-4 กรกฎาคมที่ผ่านมาว่า ผลการจัดงานประสบความสำเร็จเกินคาด สามารถทำยอดขายได้กว่า 300 ล้านบาท ซึ่งเพิ่มขึ้นจากปีที่ผ่านมาที่มียอดขายประมาณ 100 ล้านบาท
โดยสินค้าที่มียอดขายเติบโตมากที่สุด คือ สินค้าประเภท FMCG (Fast-Moving Consumer Goods) จำพวกสินค้าอุปโภคบริโภคที่ใช้ในชีวิตประจำวัน นอกจากนี้ สินค้าประเภท รถซูเปอร์คาร์ ใบจองรถยนต์มือ 2 และรถเช่า ยังได้รับการตอบรับจากลูกค้าเป็นอย่างดี ซึ่งนับเป็นครั้งแรกของงานสหกรุ๊ปแฟร์ที่มีการจำหน่ายรถซูเปอร์คาร์ โดยจำหน่ายทางออนไลน์ผ่านแพลตฟอร์ม Shop Channel ก็ได้รับความสนใจจากลูกค้าเช่นกัน
“ปัจจัยที่ทำให้งานครั้งนี้สร้างยอดขายได้ทะลุเป้าหมายนั้น นอกจากการมีพันธมิตรที่ดีอย่าง Shopee, Lazada และ JD Central แล้ว เครือสหพัฒน์ยังได้พัฒนาแพลตฟอร์มของตัวเอง คือ  SahaGroupOnline และ Shop Channel ขณะเดียวกับบริษัทต่าง ๆ ในเครือก็พัฒนาแพลตฟอร์มของตัวเองด้วย เช่น www.sahapatdelivery.com ของสหพัฒน์ www.lionshoponline.com ของไลอ้อน และ www.iccshopping.com ของไอ.ซี.ซี. ซึ่งทั้งหมดนี้ทำให้เรามีช่องทางการขายที่หลากหลาย ลูกค้าสามารถเข้ามาเลือกซื้อสินค้าได้อย่างสะดวกสบายผ่านแพลตฟอร์มที่ตัวเองคุ้นเคย” นายธรรมรัตน์ กล่าว
นอกจากนี้ งานสหกรุ๊ปแฟร์ ครั้งที่ 25 ยังมีกิจกรรมไลฟ์สดที่มาสร้างสีสันให้กับการขายสินค้ามากขึ้น ซึ่งกิจกรรมที่สร้างกระแสความสนใจและมีการตอบรับที่ดีมาก คือ ช่วงไลฟ์สดจากมาม่า ที่มีศิลปินชื่อดังอย่าง ไบร์ท-วิน มาเปิดตัวผลิตภัณฑ์มาม่าคาโบนาร่า จนทำให้ #SahagroupXBrightWin ติดเทรนด์ทวิตเตอร์อันดับ 1 ของไทย และติดเทรนด์ทวิตเตอร์อันดับ 1 ของโลกด้วย ทำให้มีผู้สนใจเข้ามาสั่งซื้อมาม่าเป็นจำนวนมาก